Source: https://birosag.hu/szakmai-informaciok/altalanos-sajtokozlemeny/egri-torvenyszek-birosag-ele-allitas-hatvani-birosagi
Timestamp: 2018-07-21 07:42:34
Document Index: 21258179

Matched Legal Cases: ['Bíróság ', 'BÍRÓSÁG\n', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Egri Törvényszék - Bíróság elé állítás a hatvani bírósági verekedés ügyében | BÍRÓSÁG
Egri Törvényszék - Bíróság elé állítás a hatvani bírósági verekedés ügyében
2017. nov. 10. - 10:05, OBH-Sajto14
A Hatvani Járási Ügyészség 2017. november 10-én bíróság elé állította azt a hét terheltet, akiket azzal gyanúsítanak, hogy még kedden a hatvani járásbíróság folyosóján összeverekedtek. A szóváltást követő dulakodásban egy személy súlyosan, egy pedig könnyebben sérült meg.
Az ügyészség feljegyzése szerint a terheltek magatartása csoportosan elkövetett garázdaság bűntettének, ezen felül a VI. r. gyanúsított magatartása súlyos testi sértés bűntettének, a IV. r. gyanúsítotté pedig könnyű testi sértés vétségének a megállapítására alkalmas.
Az Egri Járásbíróság az iratokat visszaküldte az ügyészségnek, mert a bíróság elé állítás feltételei nem álltak fenn. A bíróság úgy ítélte meg hogy a jelenleg rendelkezésre álló bizonyítékok nem elegendőek a tényállás teljes körű tisztázásához és a vádlottak bűnösségének megállapításához. Tisztázni kell, hogy a terheltek milyen bűncselekményért felelősek, és több iratot is be kell még szerezni. Ezen hiányosságok miatt a bíróság nem volt abban a helyzetben, hogy érdemi döntést hozzon.
A fenti hiányosságok pótlását követően a későbbiekben az ügyészség dönt a vádemelésről.
Eger, 2017. november 10.